《次韵胡次鱼送欧阳景苏镇州教授》
宋代·王庭圭

往昔逢君最妙年，朱霞天半已轩轩。论文岂是无张说，取友何期得邴原。

谈笑坐轻千叠嶂，吹嘘谁送九重阍。不应海峤能留滞，早晚公车采至言。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。